Kruisverhoor: W-Kaap 'sal nie swig' voor misdadige taxi-minderheid | Netwerk24
Meer as 80 mense is nou al vanjaar in die Wes-Kaap dood as gevolg van taxi-geweld. Wat was die oorsaak van dié jongste geweld?
Die geskil gaan oor die B97-roete tussen Mbekweni, buite die Paarl, en Bellville, met sowel die Cata- as Codeta-taxivereniging wat daarop aanspraak maak dat hulle alleenreg op die roete het.
Kaapstad was die afgelope week 'n spookdorp, terwyl honderde mense Maandagaand van die stad terug huis toe moes loop na die Kaapse Vlakte en Khayelitsha. Wat is die ekonomiese impak van hierdie geweld?
'n Handjievol misdadigers hou meer as 120 000 pendelaars gevange. Dit kan nie langer geduld word nie.
Wat doen julle om die geweld en lewensverlies te keer?
Van Maandag 26 Julie gaan die B97-roete gesluit wees vir twee maande.
Hoe het julle tot hierdie besluit gekom?
Ek het op 9 Julie 'n kennisgewing in die Staatskoerant gepubliseer waarin ek openbare terugvoering versoek het oor die moontlikheid om hierdie roete vir 'n tydperk te sluit en permitte terug te trek. Die openbaredeelnameproses het op 16 Julie gesluit en nadat ek alle voorleggings bestudeer het, het ek, ná konsultasie met die premier (Alan Winde) en die nasionale minister (Fikile Mbalula), tot hierdie besluit gekom.
Maar dan gaan niemand kan werk toe gaan nie.
'n Tydelike permit kan uitgereik word vir taxi-bestuurders. Ek sal ook voordat die week begin 'n aankondiging maak oor vervoerreëlings vir pendelaars wat hierdie roete gebruik.
Dit klink na drastiese stappe.
Ons kan nie langer gevange gehou word deur 'n misdadige minderheid wat aanhou om die belange van ons baie wetsgehoorsame taxi-bestuurders te ondermyn en aanhou om die lewens én die lewensbestaan van ons burgers te bedreig nie.
Ek het 'n eed gesweer dat ek in die beste belange van ons mense sal optree, en ek sal aanhou om dit te doen deur elke meganisme tot my beskikking te gebruik.
Wat as die geweld weer handuit ruk? Gaan taxi-bestuurders na julle luister?
Die Wes-Kaapse regering sal aanhou om saam met die polisie, ander veiligheidsbelanghebbendes, die nasionale weermag, die metropolisie en verkeersbeamptes te werk om te verseker ons pendelaars word beskerm.
So, daar is nie veel hoop vir die komende week se arbitrasieproses nie, of hoe? Jy en die minister het ook Woensdag met taxi-base vergader.
Die vergadering het op 'n dooiepunt geëindig. Die komende week se arbitrasieproses begin môre en eindig Donderdag.
Word die taxi-verenigings nou aan hul eie genade oorgelaat om die situasie op te los?
Die Wes-Kaapse departement van vervoer sal aanhou om 'n lokaal en onafhanklike bemiddelaars beskikbaar te stel om hierdie twee verenigings te help om 'n oplossing te vind. Ons moedig hulle aan om die belange van ons gemeenskappe eerste te stel.
Vir 'n hele paar weke probeer ons nou al in goeder trou 'n oplossing vind vir hierdie geweld. Ek en my departement werk aanhoudend om veiligheid tot die openbare vervoerstelsel te herstel.